Zondo hoor oor Guptas se TV-kanaal | Netwerk24
Deur Werner Beukes 01 Junie 2019 21:18
Rajesh Sundaram, voormalige redaksionele konsultant van die TV-kanaal Africa News Network (ANN7), gaan Maandag voor die Zondo-kommissie van ondersoek getuig.Foto: Facebook
Rajesh Sundaram, voormalige redaksionele konsultant van die televisiekanaal Africa News Network (ANN7) sal Maandag na verwagting heelwat oor sy voormalige werknemer te sê hê wanneer hy voor die Zondo-kommissie verskyn.
Twee dae is opsygesit vir Sundaram se getuienis, het Mbuyiselo Stemela, woordvoerder van die kommissie, Saterdag aan Netwerk24 gesê.
Stemela wou nie bevestig of Sundaram, wat ook ’n boek met die titel Indentured – Behind the Scenes at Gupta TV oor die televisiekanaal geskryf het, spesiaal na Suid-Afrika gereis het om te kom getuig voor adjunkhoofregter Raymond Zondo nie.
“Ek kan weens veiligheidsredes nie dié inligting bekend maak nie,” het Stemela gesê.
Infinity Media, mede-eienaar van Oakbay Investments wat aan die omstrede Gupta-familie behoort, het ANN7 besit. Die kanaal is op luisteryke manier in Augustus 2012 bekendgestel.
Atul Gupta by die bekendstelling van ANN7 op August 21, 2013, in Johannesburg. Foto: Gallo
Dit is hoe Koos Kombuis die televisiekanaal ANN7 sien. Illustrasie: Koos Kombuis
Sundaram het in 2013 teruggekeer na Indië nadat hy uit sy pos by die televisiekanaal bedank het. Hy het toe gesê sy bedanking hou verband met die feit dat die televisiestasie streng “pro-ANC” moet wees.
“Daar was baie inmenging op ’n redaksionele vlak deur Atul Gupta,” het Sundaram destyds gesê. “Die beleid was om die ANC en die destydse pres. Jacob Zuma te ondersteun. Ek moes drie keer met Zuma vergader waar die Guptas hom telkens verseker het dat die kanaal pro-ANC sal wees.”
Die kommissie van ondersoek na bewerings van staatskaping het op 20 Augustus 2018 in Johannesburg begin. Die invloed van die Gupta-familie oor die staat en die plundering van miljarde rande deur onwettige kontrakte staan sentraal in dié ondersoek.
Stemela sê ná Sundaram se getuienis sal die kommissie getuies roep oor Transnet. Nader besonderhede oor dié getuies sal voor Woensdag bekendgemaak word.”
Mohammed Mahomedy, Transnet se waarnemende uitvoerende hoof, het in Mei voor die kommissie getuig dat ’n hersiening van dokumente deur Transnet se nuwe raad daarop dui dat verskeie kontakte onregmatig was.
Meer oor: Rajesh Sundaram | Atul Gupta | Guptas | Zondo-Kommissie | Staatskaping
4 van Guptas se kanaal uit SA gesit
Nuwe boek oor Gupta-TV onthul glo alles
ANN7-redakteur vlug terug Indië toe ná dreigemente